**1. Tasa-arvolaki ja tasa-arvosuunnitelman laadintavelvoite**

Tasa-arvolaki velvoittaa edistämään sukupuolten tasa-arvoa koulutuksessa. Viranomaisten ja koulutuksen järjestäjien sekä muiden koulutusta tai opetusta järjestävien yhteisöjen on huolehdittava siitä, että tytöillä ja pojilla sekä naisilla ja miehillä on samat mahdollisuudet koulutukseen ja ammatilliseen kehitykseen sekä että opetus, tutkimus ja oppiaineisto tukevat tämän lain tarkoituksen toteutumista. Tasa-arvoa edistetään koulutuksessa ja opetuksessa lasten ikä ja kehitys huomioon ottaen. (Laki naisten ja miesten välisestä tasa-arvosta 5 §)

Tasa-arvolaki kieltää syrjinnän sukupuolen perusteella. Koulu ei saa toimia siten, että oppilas joutuu epäedullisempaan asemaan sukupuolensa perusteella. Tasa-arvolaki kieltää myös sukupuoleen perustuvan ja seksuaalisen häirinnän samoin kuin syrjinnän sukupuoli-identiteetin ja sukupuolen ilmaisun perusteella. (Laki naisten ja miesten välisestä tasa-arvosta 7 §)

Viranomaisten, koulutuksen järjestäjien ja muiden koulutusta tai opetusta järjestävien yhteisöjen sekä työnantajien tulee ennaltaehkäistä sukupuoli-identiteettiin tai sukupuolen ilmaisuun perustuvaa syrjintää tavoitteellisesti ja suunnitelmallisesti. (Laki naisten ja miesten välisestä tasa-arvosta 6 c §)

Koulutuksen järjestäjä vastaa siitä, että vuosittain laaditaan oppilaitoskohtaisesti tasa-arvosuunnitelma yhteistyössä henkilöstön ja oppilaiden tai opiskelijoiden kanssa. Suunnitelma voidaan sisällyttää osaksi opetussuunnitelmaa tai muuta oppilaitoksen suunnitelmaa.

Tasa-arvosuunnitelman tulee sisältää: 1) selvitys oppilaitoksen tasa-arvotilanteesta; 2) tarvittavat toimenpiteet tasa-arvon edistämiseksi; 3) arvio aikaisempaan tasa-arvosuunnitelmaan sisältyneiden toimenpiteiden toteuttamisesta ja tuloksista. Erityistä huomiota tulee kiinnittää oppilas- tai opiskelijavalintoihin, opetuksen järjestämiseen, oppimiseroihin ja opintosuoritusten arviointiin sekä seksuaalisen häirinnän ja sukupuoleen perustuvan häirinnän ehkäisemiseen ja poistamiseen. Vuosittaisen tarkastelun sijasta suunnitelma voidaan laatia enintään kolmeksi vuodeksi kerralla. (Laki naisten ja miesten välisestä tasa-arvosta 5 a §)

**2. Yhdenvertaisuuslaki ja yhdenvertaisuussuunnitelman laatiminen**

Yhdenvertaisuuslaki (1325/2014) kieltää syrjinnän iän, alkuperän, kansalaisuuden, kielen, uskonnon, vakaumuksen, mielipiteen, poliittisen toiminnan, ammattiyhdistystoiminnan, perhesuhteiden, terveydentilan, vammaisuuden, seksuaalisen suuntautumisen tai muun henkilöön liittyvän syyn perusteella. Yhdenvertaisuuslain mukaan koulutuksen järjestäjän ja tämän ylläpitämän oppilaitoksen on arvioitava yhdenvertaisuuden toteutumista toiminnassaan ja ryhdyttävä tarvittaviin toimenpiteisiin yhdenvertaisuuden toteutumisen edistämiseksi. Lisäksi opetuksen järjestäjän on huolehdittava siitä, että oppilaitoksella on suunnitelma tarvittavista toimenpiteistä yhdenvertaisuuden edistämiseksi.

**3.** **TOIMINNALLINEN TASA-ARVOSUUNNITELMA JA YHDENVERTAISUUSSUUNNITELMA KOULUISSA**

Kouluilla on tärkeä tehtävä sukupuolten välisen tasa-arvon edistämisessä ja sukupuolitietouden lisäämisessä. Yhdenvertaisuus ja tasa-arvo ovat koko koulun asia, ja toimintakulttuurin kehittämistä tehdään kaikkien sidosryhmien kanssa. Osa tasa-arvon ja yhdenvertaisuuden tavoitteista sisältyy jo opetussuunnitelmiin.

Laki mahdollistaa toiminnallisen tasa-arvosuunnitelman ja yhdenvertaisuussuunnitelman yhdistämisen yhdeksi suunnitelmaksi. Pilkan koulu laatii oman toimintasuunnitelmansa.

Koulukohtainen toimintasuunnitelma päivitetään ohjeistuksen mukaan tarpeellisilta osin.

**4. KOULUN TASA-ARVOTILANNE JA YHDENVERTAISUUDEN TOTEUTUMINEN**

Kaupungissa on toteutettu laatukysely keväällä 2019. Se antaa pohjaa opetussuunnitelman määrittelemälle tasa-arvo- ja yhdenvertaisuustyölle koulussa. Uusi opetussuunnitelma velvoittaa arvioimaan kaikkia koulun toimintoja myös tasa-arvo- ja yhdenvertaisuusnäkökulmasta.

Kyselyn tulokset auttavat kouluyhteisöä hahmottamaan muutoksen tarpeen kuljettaessa kohti tasa-arvoisempaa ja yhdenvertaisempaa koulun arkea.

Arjen koulutyön tasa-arvo- ja yhdenvertaisuustilanteen selvittäminen ja niiden pohtiminen mahdollistuvat myös seuraavien tilanteiden yhteydessä:

* Arviointikeskustelut oppilaan, huoltajan ja opettajan kesken
* Työyhteisön tiimipalaverit ja opettajainhuoneen väen kokoukset ja tiedotusvälitunnit
* Yhteisöllisen oppilashuoltoryhmän kokoukset
* Oppilaiden kuulemiset koulupäivän aikana
* Oppilaskunnan kokoukset

**5. TASA-ARVOTYÖN SUUNNITTELUVASTUU**

Tasa-arvotyötä johtaa koulun rehtori ja siihen osallistuvat kaikkia kouluyhteisön jäsenet. Tasa-arvoasioita käsitellään vuosittain opettajainkokouksissa, tiedotusvälitunneilla, yhteisöllisen oppilashuoltoryhmän palavereissa sekä eri oppiaineiden yhteydessä oppilaiden kanssa.

**6. TOIMENPITEET**

Laatukyselyn ja työyhteisössä sekä yhteistyötahojen kanssa käytyjen keskustelujen perusteella Pilkan koulussa sitoudutaan seuraaviin tavoitteisiin ja toimenpiteisiin:

**Puhutaan**

Ensimmäinen tavoite ja toimenpide on puhua enemmän tasa-arvosta ja yhdenvertaisuudesta. Koulussa tarvitaan luontevaa ja avointa keskustelua tasa-arvosta ja yhdenvertaisuudesta. Koulun kaikkia käytäntöjä, toimintatapoja ja oppiaineistoja tulee arvioida tasa-arvo- ja yhdenvertaisuusnäkökulmasta. Oppilaiden kanssa tasa-arvosta ja yhdenvertaisuudesta puhutaan kaikilla vuosiluokilla uskonnon, elämänkatsomustiedon, ympäristöopin ja yhteiskuntaopin tunneilla.

**Puututaan**

Toinen tavoite ja toimenpide on puuttua eriarvoiseen kohteluun entistä herkemmin. Sellainen tulee nimetä ja jokaisen tulee tietää, kenelle voi kertoa, jos kokee tulleensa kohdelluksi tasa-arvon tai yhdenvertaisuuden vastaisesti. Oppilas kertoo opettajalle tai rehtorille, opettaja ja muu henkilöstön jäsen kertoo rehtorille ja rehtori kertoo omalle esimiehelleen. Kun asia tulee aikuisen tietoon, hänen tulee selvittää ja lopettaa eriarvoinen kohtelu. Jos tilanne ei kuitenkaan korjaannu, tulee asiasta kertoa eteenpäin seuraavalle taholle.

Kouluyhteisön jäseniä kehotetaan osoittamaan se, etteivät he hyväksy epäasiallista kohtelua itseään tai ketään muutakaan kohtaan. Asiasta pitää puhua toisia kunnioittaen kaikkien asianosaisten kesken ja tarvittaessa pyytää keskusteluapua muilta koulussa toimivilta. Myös toisiin kohdistuvasta epäasiallisesta kohtelusta tulee kertoa muille, mikäli sellaista havaitaan. Vaikeneminen voi osoittaa hyväksymistä, välinpitämättömyyttä tai alistumista. Osoita puuttumalla, että välität.

**Muututaan**

Kolmas tavoite ja toimenpide on se, että seurataan aktiivisesti tasa-arvo- ja yhdenvertaisuuskeskustelua koulussa ja yhteiskunnassa ja muutetaan käytänteitä paremmiksi ja tehokkaammiksi tarpeen mukaan. Tieto lisää tasa-arvoa ja tietämättömyys ylläpitää eriarvoisuutta.

**Muu koulun toiminta**

Pilkan koulussa valitaan vaaleilla oppilaskunnan hallitus vuosittain. 2-6 luokilta on kaksi edustajaa kultakin luokka-asteelta oppilaskunnan hallituksessa. Oppilaskunta toimii aktiivisesti järjestäen monenlaisia tapahtumia lukuvuoden aikana sekä ottavat kantaa koulun kehittämiseen liittyviin asioihin.

Pilkan koulussa 4. luokan oppilaat toimivat 1. luokan oppilaiden kummeina, kunnes siirtyvät yläkouluun. Heillä on useita yhteisiä projekteja kouluvuoden aikana.

4. ja 5- luokkien valinnaisaineryhmät on koottu ilman luokkarajoja.

Käsitöissä ja liikunnassa opiskellaan sekaryhmissä, joissa tytöt ja pojat ovat samaan aikaan. Liikunnassa huomioidaan tuntien sisällä oppilaiden toiveet tuntien sisällöstä niin, ettei tunnin toiminta ole sukupuolisidonnaista.

Koulukiusaamiseen puututaan KIVA koulu-mallin mukaan. Koulukiusaamisen tullessa aikuisen tietoon siihen puututaan välittömästi asianosaisia kuullen. Mikäli tilanne täyttää kiusaamisen piirteet eikä asia selviä keskustelulla, ohjataan tilanne Kiva-tiimin käsiteltäväksi.

Koulun moniammatillinen tiimi kokoontuu joka toinen torstai. Siinä ovat edustettuina kaikki koulun ammattiryhmät ja jokaisella on mahdollisuus tulla kuulluksi näissä palavereissa. Ohjaajat osallistuvat lukuvuoden suunnittelupäivään sekä opettajainkokouksiin, joita pidetään kerran kuukaudessa.

**7. TIEDOTTAMINEN**

Koulun rehtori päättää ja valitsee kulloiseenkin tilanteeseen ja ajankohtaan sopivimman, joustavan tavan tiedottaa oppilaiden huoltajille ja muille yhteistyötahoille tasa-arvosuunnitelman laatimisesta ja päivittämisestä sekä mahdollisesta erityisestä toiminnasta, jolla edistetään tasa-arvon ja yhdenvertaisuuden toteutumista kouluyhteisössä.

**9. ARVIOINTI JA SEURANTA**

Suunnitelmalliseen toimintaan kuuluu tasa-arvon ja yhdenvertaisuuden edistämiseksi sovittujen toimenpiteiden ja niiden vaikutusten arviointi. Koulu arvioi tasa-arvosuunnitelman ja yhdenvertaisuussuunnitelman toteutumista vuosittain lukuvuosisuunnitelman arvioinnin yhteydessä, jolloin suunnitelmaa tarvittaessa päivitetään ja kirjataan.